عین شمس کی فتح کے بعد عمرو بن العاصؓ نے حضرت عمرؓ بن خطاب سے اسکندریہ کی طرف پیش قدمی کی اجازت مانگی ، وہاں سے اجازت ملنے کے بعد خارجہ بن حذافہ رضی اللہ عنہ کو مفتوحہ مقامات کا حاکم مقرر کر کے اسکندریہ روانہ ہو گئے ، رومیوں اور قبطیوں کو پہلے سے اطلاع ہو چکی تھی ، اس لیے انھوں نے آگے بڑھ کر روکنا چاہا اور اسکندریہ اور فسطاط کے درمیان مقام کریوں میں دونوں کا سخت مقابلہ ہوا ، رومی شکست کھا کر بھاگ گئے ، اور حضرت عمروؓ بن العاص بڑھتے ہوئے اسکندریہ پہنچے ، یہاں کے باشندے مقابلہ کے لیے ہمہ تن تیار تھے مگر مقوقس خود صلح کا خواہش مند تھا ، اس لیے اس نے مفاہمت کی درخواست کی؛لیکن عمرو بن العاص نے انکار کر دیا ، اب مقوقس شاہ مصر کے لیے سوائے اس کے کوئی چارہ نہیں رہ گیا کہ وہ رومیوں کی خواہش کے مطابق جنگ کے لیے آمادہ ہو جائے ، چنانچہ قلعہ کی فصیل پر فوجوں کی صف بندی کی اور مسلمانوں کو مرعوب کرنے کے لیے عورتوں کو بھی شامل کر لیا اور ان کے چہرے شہر کی طرف کردیے تاکہ مسلمان پہنچان نہ سکیں،حضرت عمرو بن العاص رضی اللہ تعالیٰ عنہ نے کہلا بھیجا کہ ہم یہ اہتمام سمجھتے ہیں ، لیکن یاد رکھو ہم نے فوج کی کثرت کے بل پر میدان نہیں سر کیے ہیں ، تمھارے بادشاہ ہر قل کا جو زور وقوت میں تم سے کہیں بڑھ کر ہے ، کیا انجام ہوا ، مقوقس نے جوہر موقع پر صلح کا پہلو ڈھونڈتا تھا ، اسکندریہ والوں سے مخاطب ہوکر کہا کہ واقعی ہمارے شہنشاہ ہر قل کو ان لوگوں نے اس کے دار السلطنت سے بھگا کر قسطنطنیہ پہنچا دیا ، تو ہم لوگ کس شمار میں ہیں ، اس کے جواب میں اسکندریہ والوں نے اس کو بہت برا بھلا کہا اور لڑائی کی تیاریاں ہونے لگی ۔
Entity: اسکندریہ — Type: /location/city, /location